'n Nuwe lewe vir 'n vadoek | SARIE
Het jy ook "wegsteek-vadoeke", daardie wat jy nie wil gebruik nie oor dit vir jou te mooi is? Hier is 'n paar planne …
1. Blok dit
Koop 'n kunstenaarsdoek wat sowat 4 cm rondom kleiner is as jou vadoek en span dit daaroor. Of gebruik 'n afvalplank wat jy op maat laat sny, span die vadoek daaroor en kram aan die agterkant vas met 'n kramgeweer.
2. Raam dit in 'n groep
Vadoeke word gewoonlik in pakke van 3 verkoop. Raam dit met interessante rame. Ons het dié rame laat lasersny.
3. Trek 'n sitplek oor
'n Ottoman word 'n eetkamerbankie as jy 'n "rokkie" van 'n paar vadoeke maak. So nie, trek 'n los sitplek daarmee oor of maak kussings vir jou eetkamerstoele.
4. 'n Blits-blinding
Kram Velcro aan jou vensterraam vas en stik die ooreenstemmende strook aan jou vadoek vas. Werk 'n knopie in elke boonste hoek van vadoek vas en 'n smal lintlussie aan elke onderpunt vas. Om die blinding oop te maak, vou jy die vadoek na bo en haak die lussies oor die knope.